REGLUGERÐ
**um hollustuhætti.**

I. KAFLI

**Markmið, gildissvið og skilgreiningar.**

1. gr.

*Markmið.*

Markmið þessarar reglugerðar er að tryggja landsmönnum og öðrum sem hér dvelja heilnæm lífsskilyrði og öruggt nærumhverfi.

2. gr.

*Gildissvið.*

Reglugerð þessi gildir um framkvæmd hollustuverndar og heilbrigðiseftirlit samkvæmt ákvæðum laga nr. 7/1998, um hollustuhætti og mengunarvarnir. Þá gildir reglugerðin um vöktun og rannsóknir, eftirlit með meindýravörnum, gæludýrum og opnum svæðum.

3. gr.

*Skilgreiningar.*

*Baðaðstaða* er aðstaða fyrir viðskiptavini eða almenning þar sem aðgangur er að sturtu eða baði.

*Eftirlit* er athugun á vöru, þjónustu, ferli eða starfsemi til að ákvarða samræmi þeirra við tilteknar kröfur, skv. lögum um hollustuhætti og mengunarvarnir. *Eftirlitsaðilar* eru heilbrigðisnefndir og faggiltir skoðunaraðilar samkvæmt heimild í 58. gr. laga um hollustuhætti og mengunarvarnir. Heilbrigðisfulltrúi annast eftirlit í umboði heilbrigðisnefndar.
*Frístundahús* er hús utan þéttbýlis sem ætlað er til tímabundinnar dvalar.

*Fullbúin baðaðstaða*er sérstakt herbergi, með baðkeri eða sturtu, salerni og handlaug með heitu og köldu vatni, spegli, sápu, handþurrkum, ruslafötu og snögum eða fráleggsstað fyrir föt.

*Fullbúin snyrting* er sérstakt herbergi með salerni með salernispappír, handlaug með heitu og köldu vatni, spegli, sápu, ruslafötu og handþurrkum.
 *Færanleg starfsemi*er starfsemi sem eðlis síns vegna er færanleg milli staða. Í starfseminni er notast við hreyfanlegan búnað til að vinna tímabundið verk á hverjum stað sem tengist almennt ekki veitukerfum á staðnum. Um er að ræða starfsemi sem ekki þarf byggingarleyfi fyrir né er gert ráð fyrir á skipulagi.

*Gæludýr* er hvert það lifandi dýr sem haldið er til afþreyingar, sbr. reglugerð nr. 80/2016 um velferð gæludýra.

*Handlaug* er vaskur með rennandi neysluvatni og heitu vatni, sem ætlaður er til handþvotta.

*Hollustuvernd* tekur til eftirlits með meðferð, notkun og merkingum efna í starfsleyfis- eða skráningarskyldri starfsemi, húsnæði, öðrum vistarverum og umhverfi þeirra og öryggisþáttum þeim tengdum. Einnig tekur hún til sóttvarna og fræðslu í þessum efnum.

*Húðflúr, húðgötun og húðrof.* Húðflúr eða fegrunarflúr er tákn, mynd eða texti sem grafinn er á húð með þar til gerðri nál, með eða án bleks. Húðgötun er þegar stungið er gat á húð eða líkamshluta sem setja má skartgrip í*.*Húðrof er þegar húð er rofin, t.d. þegar húðflúr er afmáð eða í fegrunarskyni.

*Íbúðarherbergi* er herbergi sem er ætlað til daglegrar dvalar og svefns fyrir fólk.

*Íbúðarhúsnæði* er varanlegt húsnæði sem ætlað er til svefns, matar og daglegrar dvalar þeirra sem þar búa.

*Innra eftirlit* er eftirlit rekstraraðila með eigin starfsemi framkvæmt af starfsmönnum hans eða þjónustuaðila, í þeim tilgangi að tryggja að kröfur í starfsleyfi, lögum og reglugerðum séu uppfylltar.

*Meindýr* eru rottur og mýs annars vegar og skordýr og aðrir hryggleysingjar hins vegar, sem valda tjóni eða umtalsverðum óhreinindum í eða við hýbýli manna, í gripahúsum, farartækjum, vöru­skemmum o.s.frv.

*Ónæði* er veruleg og ítrekuð truflun eða áreiti sem tilheyrir ekki því umhverfi sem um ræðir, s.s. vegna óþrifnaðar, ólyktar, hávaða, titrings, geislunar eða varmaflæðis. *Rekstraraðili* er einstaklingur eða lögaðili sem ber ábyrgð á viðkomandi starfsemi og er háður starfsleyfi eða skráningarskyldu samkvæmt reglugerð þessari, sbr. viðauka I og II.

*Skolvaskur* er vaskur til að skola búnað og áhöld og er hvorki notaður til handþvotta né í tengslum við matvæli.

*Snyrting* er sérstakt rými með salerni og ruslafötu með aðgengi að handlaug.

*Starfsleyfi* er ákvörðun heilbrigðisnefndar í formi skriflegs leyfis þar sem tilteknum rekstraraðila er heimilað að starfrækja tilgreinda starfsemi að því tilskildu að hann uppfylli viðeigandi ákvæði laga, reglugerða og starfsleyfis.

*Þynningarsvæði* er sá hluti viðtaka þar sem þynning mengunar á sér stað og ákvæði starfsleyfis kveða á um að mengun megi vera yfir umhverfismörkum eða gæðamarkmiðum.

II. KAFLI

**Umsjón og samræming.**

4. gr.

*Yfirstjórn.*

Umhverfis- og auðlindaráðherra fer með yfirstjórn mála samkvæmt reglugerð þessarri.

5. gr.

*Umhverfisstofnun.*

Umhverfisstofnun skal vinna að samræmingu heilbrigðiseftirlits þannig að framkvæmdin sé með líkum hætti á landinu öllu og skal stofnunin koma á samvinnu þeirra er að málum þessum starfa.

Stofnunin skal hafa nána samvinnu við heilbrigðisnefndir og veita þá ráðgjöf og þjónustu varðandi heilbrigðiseftirlit sem hún getur og aðstæður krefjast. Stofnunin gefur út fræðsluefni, leiðbeiningar og viðmiðunarreglur um heilbrigðiseftirlit og framkvæmd þess, svo og um samræmingu krafna um mælingar sem gerðar eru.

6. gr.

*Heilbrigðisnefnd.*

Heilbrigðisnefnd ber að sjá um að framfylgt sé ákvæðum reglugerðar þessarar.

Heilbrigðisnefnd ber í starfi sínu að samþætta framkvæmd þessarar reglugerðar við framkvæmd annarra reglugerða á sviði hollustuhátta, matvæla, mengunarvarna og umhverfisvöktunar sem henni er falið að framfylgja og sem saman eiga að stuðla að heilnæmum lífsskilyrðum og öruggu nærumhverfi.

III. KAFLI

**Starfsleyfi og skráning.**

7. gr.

*Starfsleyfisskylda.*

Stofnanir, fyrirtæki og önnur starfsemi sem talin er upp í viðauka I, hvort sem er á ábyrgð einstaklinga eða lögaðila, skulu hafa gilt starfsleyfi gefið út af heilbrigðisnefnd, sbr. þó 8. gr.

Óheimilt er að hefja starfsleyfisskylda starfsemi hafi starfsleyfi fyrir hana ekki verið gefið út af heilbrigðisnefnd sbr. þó 8. gr.

8. gr.

*Skráningarskylda.*

Ráðherra er heimilt, sbr. 8. gr. laga um hollustuhætti og mengunvarvarnir, að kveða á um í reglugerð að atvinnurekstur, sbr. viðauka II, sé háður skráningarskyldu í stað útgáfu starfsleyfis. Um framvæmd skráningarskyldu fer samkvæmt reglugerð um skráningarskyldu sem ráðherra setur skv. 1. tl. 1. mgr. 4 gr. laga um hollustuhætti og mengunarvarnir.

Óheimilt er að hefja skráningarskylda starfsemi án þess að starfsemin hafi verið skráð hjá Umhverfisstofnun.

9. gr.

*Umsókn um starfsleyfi.*

Umsókn um starfsleyfi skal senda heilbrigðisnefnd. Umsókn skal fylgja upplýsingar um rekstraraðila, lýsing á tegund starfseminnar, umfangi hennar og umfangi einstakra rekstrarþátta, uppdrættir af staðsetningu og önnur gögn sem heilbrigðisnefnd telur þörf á. Einnig skal fylgja afrit af gildandi deiliskipulagi eða gildandi aðalskipulagi, sé deiliskipulag ekki til staðar.

10. gr.

*Útgáfa starfsleyfis.*

Starfsleyfi skal gefið út á tiltekinn rekstraraðila og á tiltekna staðsetningu viðkomandi starfsemi og vera í samræmi við deiliskipulag

Í starfsleyfi skal lýsa í hverju starfsemin er fólgin, tilgreina rekstraraðila og staðsetningu starfsemi, m.a. færanlega starfsemi, tegund hennar, fastanúmer, skilyrði, gildistíma og endurskoðun starfsleyfis, auk ákvæða um eftirlit, umgengi, hreinlæti, öryggisráðstafanir, sóttvarnir, gæðastjórnun og innra eftirlit eftir því sem við á hverju sinni, sbr. 15. gr.

Í starfsleyfi má heimila að færanleg starfsemi tengist fráveitu á staðnum enda sé fráveita til staðar sem hefur gilt starfsleyfi, eðli verkefnisins krefst þess og leyfi eiganda fráveitu liggur fyrir.

Útgefandi starfsleyfis skal vinna tillögur að starfsleyfi skv. 1. mgr. og auglýsa opinberlega á vefsíðu sinni hvers efnis þær eru og hvar megi nálgast þær. Heimilt er að gera skriflegar athugasemdir við tillögur útgefanda starfsleyfis innan fjögurra vikna frá auglýsingu.

Útgefandi starfsleyfis skal innan fjögurra vikna frá því að frestur til að gera athugasemdir við tillögur að starfsleyfi rann út taka ákvörðun um útgáfu starfsleyfis. Skal umsækjanda um starfsleyfi og þeim sem hafa gert athugasemdir tilkynnt um afgreiðsluna.

Útgefandi starfsleyfis skal auglýsa á vefsvæði sínu útgáfu og gildistöku starfsleyfa. Birting á vefsíðu útgefanda starfsleyfis telst vera opinber birting. Starfsleyfi skal fylgja greinargerð þar sem farið er yfir málsmeðferðina og gerð grein fyrir afstöðu útgefanda starfsleyfis til athugasemda sem bárust.

11. gr.

*Gildistími.*

Starfsleyfi skal gefa út til tiltekins tíma.

 Útgefanda starfsleyfis er heimilt að framlengja gildistíma starfsleyfis á meðan nýtt starfsleyfi er í vinnslu, að hámarki til eins árs, hafi fullnægjandi umsókn um nýtt starfsleyfi borist útgefanda.

Útgefanda starfsleyfis er heimilt að endurskoða starfsleyfi á gildistíma þess ef tilefni þykir til.

12. gr.

*Breytingar á starfsemi.*

Rekstraraðila ber að veita heilbrigðisnefnd upplýsingar um fyrirhugaðar breytingar á eðli, virkni eða umfangi starfseminnar sem varða ákvæði starfsleyfis með hæfilegum fyrirvara.

Heilbrigðisnefnd metur upplýsingarnar samkvæmt 1. mgr., innan fjögurra vikna frá móttöku þeirra og tilkynnir rekstraraðila skriflega hvort nauðsynlegt sé að breyta eða gefa út nýtt starfsleyfi vegna breytinga á rekstri. Ef gefa þarf út nýtt starfsleyfi ber umsækjanda að leggja fram nýja umsókn þess efnis til heilbrigðisnefndar. Í umsókn rekstraraðila skulu a.m.k. koma fram þær upplýsingar sem krafist er í 9. gr. eins og við á hverju sinni.

IV. KAFLI

**Skyldur rekstraraðila.**

13. gr.

*Almenn ákvæði.*

Rekstraraðilar skulu tryggja að starfsemi þeirra sé í samræmi við ákvæði laga þessara, reglugerða settra samkvæmt þeim, starfsleyfisskilyrði og almennar kröfur. Ef frávik verða skal rekstraraðili upplýsa eftirlitsaðila tafarlaust um það og grípa tafarlaust til nauðsynlegra ráðstafana til að tryggja að öllum kröfum vegna starfseminnar sé framfylgt eins fljótt og auðið er.

Starfsleyfi skal vera sýnilegt viðskiptavinum.

Rekstraraðilum ber að fylgja að fyrirmælum heilbrigðisnefndar um atriði er varða hreinlæti, hollustuhætti og öryggisþætti.

14. gr.

*Hreinlæti og smithætta.*

Rekstraraðilum sem falla undir reglugerð þessa ber að gæta gæta fyllsta hreinlætis og snyrtimennsku er varðar húsnæði, lóðir, farartæki og annan búnað sem tilheyrir viðkomandi rekstri.

Starfsfólk sem vinnur við stofnanir eða fyrirtæki, sem um er fjallað í VII.-XII. kafla, skal stunda persónulegt hreinlæti og klæðast hreinum vinnufatnaði við störf sín. Það má ekki stunda vinnu sína sé það haldið smitnæmum sjúkdómi eða kvilla sem öðrum getur stafað hætta af.

Rekstraraðilar skulu gæta þess að starfsstöðvar verði ekki útbreiðslustaðir sjúkdóma. Ef upp kemur grunur um sjúkdóm eða smit meðal starfsfólks eða viðskiptavina skal þegar í stað tilkynna það heilbrigðisnefnd. Sé þess þörf skal heilbrigðisnefnd tilkynna sóttvarnalækni um slík tilfelli.

15. gr.

*Innra eftirlit.*

Heilbrigðisnefnd getur gert kröfu í starfsleyfi um innra eftirlit í starfsemi þar sem smithætta er fyrir hendi eða sérstakra öryggisráðstafana er þörf. Rekstraraðilar sem falla undir kafla VIII., X., XI. og rekstraraðilar í skipulagðri afþreyingarþjónustu, sbr. viðauka I, skulu viðhafa innra eftirlit. Innra eftirlit skal taka mið af umfangi og stærð fyrirtækja.

Í innra eftirliti felst að:

1. tilgreina áhættuþætti, fyrirbyggjandi aðgerðir og mikilvæga eftirlitsstaði, s.s. varðandi hitastig vatns og heilbrigðisvottorð starfsfólks,
2. viðhafa skriflegar hreinlætisáætlanir sem fela í sér umgengnisreglur og áætlanir eftir því sem við á, s.s. um meindýravarnir, viðhald loftræstikerfa, þrif og gerileyðingu,
3. skilgreina viðeigandi þjálfun starfsfólks og gera grein fyrir starfsréttindum þeirra,
4. skrá óhöpp, slys og úrbætur,
5. skrá viðhald tækja og búnaðar.
6. gera skriflega áætlun um öryggi gesta og notenda, sem felur í sér almennt áhættumat og áætlun um forvarnir, sem er hluti af innra eftirliti. Grípa skal til viðeigandi aðgerða í samræmi við niðurstöður áhættumatsins til að draga úr eða koma í veg fyrir aðstæður er ógna öryggi gesta og notenda.

V. KAFLI

**Húsnæði, lóðir og aðbúnaður.**

16. gr.

*Almenn ákvæði.*

Húsnæði sem fjallað er um í reglugerð þessari, skal hafa hlotið staðfestingu leyfisveitanda byggingarleyfis á því að starfsemin sé í samræmi við samþykkta notkun húsnæðisins. Húsnæði fyrirtækja og stofnana samkvæmt VII.-XII. kafla skal vera aðskilið frá óskyldri starfsemi eða íbúðarhúsnæði, nema annað sé sérstaklega tekið fram í reglugerð þessari.

Húsnæði skal í samræmi við eðli starfseminnar fullnægja almennum skilyrðum um rými, birtu, upphitun og loftræstingu. Eftir því sem við á skulu hús og lagnir vera meindýraheld og skólplögnum haldið við. Sömuleiðis skulu gólf, veggir, loft og húsbúnaður eftir því sem við á gerður úr eða klæddur efni sem auðvelt er að þrífa.

Vatnskerfi skal vera þannig að ekki sé hætta á húðbruna almenns notanda. Vatnshiti við töppunarstað í handlaugum og böðum skal ekki fara yfir 38 °C á leikskólum, leikvöllum og í daggæslu hjá dagforeldrum. Að öðru leyti skal vatn uppfylla ákvæði byggingarreglugerðar.

Aðgangur skal vera að neysluvatni í þeirri starfsemi sem fjallað er um í V.-X. kafla, sbr. þó ákvæði 25. gr. um fjallaskála. Um gæði neysluvatns gilda ákvæði reglugerðar um neysluvatn.

Um eldvarnir gilda ákvæði laga um brunavarnir og reglugerða sem settar eru samkvæmt þeim.

Húsnæði skal að öðru leyti vera í samræmi við ákvæði byggingarreglugerðar.

17. gr.

*Aðbúnaður og umhirða húsnæðis.*

Eigandi eða umráðamaður húsnæðis eða mannvirkis sem heyrir undir reglugerð þessa skal halda eigninni við og halda henni hreinni og snyrtilegri ásamt tilheyrandi lóð, girðingum og búnaði, þannig að valdi fólki ekki ónæði eða stefni heilsu þess í hættu.

Húsnæði telst heilsuspillandi þegar ástand þess er á þann hátt að það hefur áhrif á flesta eða alla þar sem þar dvelja að jafnaði og er skaðlegt heilsu þeirra, t.d. vegna hita- eða rakaskemmda, hávaða, fráveitu skólps, reyks, fasts eða fljótandi úrgangs, mengunar í lofti, jarðvegi, eða vatni, gasleka, geislunar, meindýra, óþrifnaðar eða viðhaldsleysis. Viðkomandi heilbrigðisnefnd sker úr um hvort húsnæði sé ófullnægjandi eða heilsuspillandi skv. þessari grein.

Við framkvæmdir og viðhald húsnæðis eða lóðar skal taka tillit til eðlis starfseminnar og lágmarka ónæði og áhrif á starfsemina. Leitast skal við að nota vistvæn efni og aðferðir við slíkar aðgerðir.

Nota skal vistvæn efni og aðferðir við þrif, þá sérstaklega á stöðum sem ætlaðir eru börnum og öðrum viðkæmum hópum. Ekki má haga hreinsun húsa, húshluta, húsmuna, bifreiða og tækja þannig að leitt geti til óþrifnaðar eða ónæðis fyrir aðra.

Húsnæði og búnaði stofnana og fyrirtækja samkvæmt VI.-XII. kafla skal haldið hreinu og snyrtilegu og ýtrasta hreinlætis gætt í samræmi við þá starfsemi sem um ræðir. Allsherjarhreingerning skal fara fram eftir þörfum.

Öll hættuleg efni og tæki eins og ræstiefni, lyf, málningarvörur og hættuleg eða oddhvöss tæki skulu geymd á tryggan og öruggan hátt þar sem börn ná ekki til svo sem í læstum lyfja- eða efnaskápum eða annars konar læstum hirslum.

Heilbrigðisnefnd er heimilt að gera kröfu um að í húsnæði sé gert ráð fyrir rými fyrir hjálpartæki og búnað þar sem þess er þörf.

Rekstraraðili ber ábyrgð á að tæki og búnaður sem tilheyrir rekstrinum sé samkvæmt viðurkenndum öryggiskröfum og reglulega yfirfarinn. Rekstri starfseminnar skal háttað á þann veg að heilsa og öryggi þeirra sem þjónustuna sækja sé sem best tryggð. Þar sem við á skal tryggja notendum nauðsynlegan öryggisbúnað.

18. gr.

*Frágangur og umhirða lóða og opinna svæða.*

Lóð í kringum húsnæði ásamt girðingum skal vera frágengin þannig að valdi ekki slysahættu eða séu skaðlegar fólki og henni haldið hreinni þannig að ekki berist að óþörfu óþrifnaður inn og valdi óþægindum fyrir þá sem þar dvelja eða leita þjónustu.

Bannað er að skilja eftir, flytja, dreifa eða geyma hluti, búnað eða tæki á þann hátt að valdið geti skaða, mengun, óþrifnaði eða lýti á umhverfinu. Þetta gildir jafnt um smærri sem stærri hluti.

Heilbrigðisnefnd er heimilt að láta fjarlægja lausamuni, númerslausar bifreiðar, bílflök og sambærilega hluti að undangenginni viðvörun, svo sem með álímingarmiða með aðvörunarorðum.

19. Gr.

*Snyrtingar*

Notendur húsnæðis sem heyrir undir reglugerð þessa skulu eiga greiðan aðgang að snyrtingum þar sem við á. Þetta gildir þó ekki um fjallaskála, sbr. 25. gr. og viðauka III.

Handlaug með heitu og köldu vatni og tilheyrandi hreinlætisbúnaði skal vera í nálægð við salerni. Þá skal vera ruslafata með loki við hvert salerni.

Salernisrými má ekki opnast beint út í aðstöðu þar sem matvæli eru meðhöndluð og salerni skal aðgreint frá því rými þar sem fólk hefst við að jafnaði.

Heilbrigðisnefnd er heimilt að gera kröfu um viðeigandi fjölda salerna eftir umfangi starfsemi á stöðum þar sem almenningur sækir þjónustu eða viðburði.

Um gerð og fjölda salerna og handlauga í húsnæði eða á svæði sem fellur undir reglugerð þessa gilda ákvæði viðauka III. Að öðru leyti fer samkvæmt ákvæðum byggingarreglugerðar.

VI. KAFLI

**Íbúðarhúsnæði, starfsmannabúðir og starfsmannabústaðir.**

20. gr.

*Þynningarsvæði*

Íbúðarhúsnæði, starfsmannabústaðir og starfsmannabúðir skulu ekki vera á þynningarsvæði starfsleyfisskyldrar starfsemi, sbr. viðauka I og II í lögum nr. 7/1998 um hollustuhætti og mengunarvarnir og reglugerðar nr. 550/2018 um losun frá atvinnurekstri og mengunarvarnaeftirlit.

21. gr.

*Íbúðarhúsnæði.*

Óheimilt er að leigja út íbúðarhúsnæði eða íbúðarherbergi nema húsnæðið hafi hlotið staðfestingu leyfisveitanda byggingarleyfis á því að starfsemin sé í samræmi við samþykkta notkun húsnæðisins. Hvorki má leigja út íbúðarhúsnæði eða íbúðarherbergi ef heilsu manna er stefnt í hættu, m.a. vegna hita og raka, hávaða, fráveitu skólps, meindýra, reyks, fasts eða fljótandi úrgangs, mengunar í lofti, jarðvegi eða vatni, gasleka eða geislunar né leigja húsnæði til búsetu ef það er ekki ætlað til búsetu.

Almenningur getur leitað til heilbrigðisnefndar ef leiguhúsnæði og annað íbúðarhúsnæði er ekki talið fullnægjandi m.t.t. hollustuhátta eða ef húsnæði er álitið heilsuspillandi, sbr. 17. gr. Heilbrigðisnefnd getur bannað útleigu íbúðarhúsnæðis ef hún telur að húsnæðið geti ógnað heilsu íbúanna eða nágrannanna. Þar skal sérstaklega tekið tillit til velferðar barna, sjúklinga og aldraðra.

22. gr.

*Starfsmannabústaðir.*

Starfsmannabústaðir fyrir fjóra eða færri skulu fullnægja almennum kröfum um íbúðarhúsnæði samkvæmt byggingarreglugerð. Að öðru leyti gilda sömu reglur um starfsmannabústaði og um íbúðarhúsnæði eftir því sem við á.

Gólfflötur skal vera minnst 4 m² á hvern íbúa í svefnrými. Í hverju rúmi svefnrýmis skal vera dýna, a.m.k. 2 metrar á lengd og 90 cm breið.

Þvottahús skal vera á staðnum. Íbúar skulu eiga greiðan aðgang að fullnægjandi búnings- og baðaðstöðu. Þar skal vera a.m.k. einn baðklefi fyrir hverja 10 íbúa. Sé ekki um íbúð að ræða skal handlaug vera í hverju herbergi ef ekki er snyrting þar.

23. gr.

*Starfsmannabúðir.*

Um starfsmannabúðir gilda sömu reglur og um íbúðarhúsnæði eftir því sem við á.

Starfsmannabúðir má ekki setja niður svo nærri ám, vötnum eða sjávarströnd að flæðihætta stafi af eða svo nærri klettum og skriðum, að grjóthrun eða ofanflóðahætta sé fyrir hendi eða þar sem þær geta mengað ár, vötn eða sjávarstrendur.

Gólfflötur skal vera minnst 4 m² á hvern íbúa í svefnrými. Í hverju rúmi svefnrýmis skal vera dýna, a.m.k. 2 metrar á lengd og 90 cm breið. Lofthæð í starfsmannabúðum skal vera minnst 2,2 m.

Frárennsli frá starfsmannabúðum skal leiða í viðurkennda rotþró eða safntank.

Greiður aðgangur skal vera að baðklefa með baðtækjum. Þar skal vera a.m.k. einn baðklefi fyrir hverja 10 íbúa.

Heilbrigðisnefnd er heimilt að semja við Vinnueftirlitið um að það taki að sér eftirlit með starfsmannabúðum.

VII. KAFLI

**Gististaðir og gistiskýli.**

24. gr.

*Almenn ákvæði um gististaði.*

Um flokkun gististaða og tegundir fer samkvæmt lögum og reglum um veitingastaði, gististaði og skemmtanahald.

Ávallt skal skipta á rúmfatnaði, handklæðum og öðrum hreinlætisbúnaði áður en nýjum gesti er vísað til gistiherbergis eða rúms. Ef þvottur er þveginn á staðnum skal það gert við aðstæður sem heilbrigðisnefnd samþykkir.

Fullbúin baðaðstaða skal vera á staðnum ef hana er ekki að finna í gistiherbergi. Ekki skulu vera fleiri en 10 viðskiptavinir um fullbúna baðaðstöðu með búningsklefa. Handlaug skal vera í eða við herbergi, sé ekki fullbúin baðaðstaða eða fullbúin snyrting í gistiherbergi. Ekki er þó skylt að hafa handlaug í eða við gistiherbergi á minni gistiheimilum.

Ef gæludýr eru á heimili þar sem rekin er gisting á einkaheimili, þ.e. gisting í flokki I samkvæmt lögum um veitingastaði, gististaði og skemmtanahald, skal það koma fram í markaðssetningu og gestum tilkynnt það sérstaklega þegar bókað er.

Í gistiskála er gestum leyfilegt að nota eigin rúmföt. Að öðru leyti gilda framangreind ákvæði um gististaði þar sem við á.

Þar sem skipi hefur verið breytt í gististað skal vera handlaug á herbergjum sé ekki snyrting þar. Safngeymar skulu vera fyrir frárennsli.

25. gr.

*Fjallaskálar.*

Um fjallaskála gilda ákvæði um gististaði þar sem við getur átt. Gestum er leyfilegt að nota eigin rúmföt.

Þar sem þannig hagar til að ekkert vatn er að hafa frá náttúrunnar hendi skal viðhafa sérstakar ráðstafanir til að forðast mengun. Þar sem yfirborðsvatn er leitt í krana skal merkja að þar sé um að ræða yfirborðsvatn og því ekki víst að um sé að ræða drykkjarhæft vatn.

26. gr.

*Frístundahús og frístundabyggð.*

Við staðsetningu frístundahúsa skal þess sérstaklega gætt að þeir sem þar dvelja verði ekki fyrir hættu eða ónæði sem getur stafað frá umhverfinu, s.s. vegna umferðar, hávaða og ólyktar.

Eldhús eða eldhúskrókur skal fylgja hverju húsi. Svefnherbergi skulu aldrei vera minni en 5 m².

Skólp skal leitt í viðurkennda rotþró eða aðra viðurkennda fráveitu.

27. gr.

*Tjald-, smáhýsa- og hjólhýsasvæði.*

Við staðsetningu og rekstur tjald-, smáhýsa- og hjólhýsasvæða skal þess gætt að þeir sem þar dvelja verði ekki fyrir ónæði sem getur stafað frá umhverfinu, s.s. vegna umferðar, hávaða og ólyktar. Enn fremur skal þess gætt að ónæði berist ekki frá svæðinu til nálægra íbúa.

Rekstraraðili svæðisins skal sjá um að það sé þrifið, að umgengni sé góð og öryggisgæsla sé nægjanleg.

Á svæðinu skal vera aðstaða til uppþvotta, nægilegur fjöldi íláta fyrir sorp og aðstaða til sorpflokkunar.

Á svæðinu eða í námunda við það skal vera aðstaða til að tæma og hreinsa ferðasalerni. Rekstraraðili skal veita gestum upplýsingar um og vísa á aðstöðuna.

Þess skal gætt við staðsetningu útisalerna að af þeim stafi ekki óhollusta og óþrifnaður.

*28. gr.*

*Gistiskýli*

Ávallt skal skipta á rúmfatnaði, handklæðum og öðrum hreinlætisbúnaði áður en nýjum gesti er vísað til rúms. Ef þvottur er þveginn á staðnum skal það gert við aðstæður sem heilbrigðisnefnd samþykkir.

Ef gistiskýli er ætlað til lengri dvalar á 1. mgr. ekki við en gestum skal standa til boða aðstaða til þvotta.

Rúm skal vera minnst 2 m að lengd og 90 cm á breidd.

Fullnægjandi baðaðstaða skal vera á staðnum ef ekki er snyrting með baðaðstöðu í gistiherbergi.

VIII. KAFLI

**Um heimili, stofnanir og leiksvæði fyrir börn**

29. gr.

*Almenn ákvæði.*

Undir þennan kafla falla skólar, leikskólar, daggæsla í heimahúsum, frístundaheimili, leikvellir, gæsluvellir og önnur sambærileg svæði þar sem börn dvelja.

Ákvæði seinni málsl. 1. mgr. 16. gr. á ekki við þar sem börn dvelja á einkaheimilum.

Starfsreglur, lóðir, innréttingar og búnaður skal miða við að auka öryggi og koma í veg fyrir slys.

Girða skal af lóð við leikskóla. Heimilt er að krefjast þess að lóð við grunnskóla og frístundaheimili sé girt af að öllu leyti eða hluta vegna slysahættu í umhverfinu.

Ræsting skal fara fram samkvæmt skriflegri hreinlætisáætlun og verklýsingu fyrir hvert vinnusvæði sem kveður á um hvað eigi að þrífa, hve oft og hvaða efni eigi að nota til þrifa.

Við eftirlit með öryggi og slysavörnum skal farið að leiðbeiningum[[1]](#footnote-1) Umhverfisstofnunar[[2]](#endnote-1) um öryggi og slysavarnir á leikskólum og leiksvæðum og ÍST-EN stöðlum þar sem við á.

Um daggæslu barna skulu að öðru leyti gilda ákvæði reglugerðar um daggæslu barna í heimahúsum nr. 907/2005.

30. gr.

*Húsnæði og aðbúnaður.*

Hljómburður og hljóðeinangrun skulu vera svo að truflun verði ekki af ólíkri starfsemi innan heimilis eða stofnunar samkvæmt kafla þessum.

Rými á hvern nemanda á kennslustöðum, grunn- og leikskólum og frístundaheimilum fer eftir ákvæðum byggingarreglugerðar. Meta skal þörfina eftir aldri barna. Aðstaða skal vera til tómstunda og innileikja.

Þar sem aðstaða er til íþróttaiðkana skal vera fullbúin snyrting, bað- og búningsaðstaða.

Þar sem við á skal vera aðstaða til að skipta á börnum.

Á heimilum og stofnunum þar sem börn sofa skulu ekki aðrar vistarverur en svefnherbergi eða svefnsalir notaðar til svefns. Í svefnsölum skal ætla hverju barni a.m.k. 4 m². Börn skulu sofa sér í rúmi sem hæfir aldri þess. Í rúmum skal vera dýna, sæng, koddi og rúmteppi. Rúmföt skulu vera til staðar og skulu þau vera heil og hrein og skipt um a.m.k. vikulega þegar um lengri dvalartíma er að ræða en tvær vikur.

Þegar um er að ræða sumarbúðir og skylda starfsemi þar sem dvalartími er tvær vikur eða skemmri tími má miða við minni gólfflöt á barn í svefnsal með kojum, þó aldrei minni en 2 m2. Er þá einnig heimilt að hafa svefnpoka í rúmum, enda sé í rúmum dýna og lak.

Innanstokksmunir og leikföng skulu hæfa aldri barna. Leikföng skulu vera CE merkt og þannig gerð og viðhaldið að þau skapi ekki hættu. Litir og föndurefni mega ekki innihalda skaðleg efni og skulu standast gildandi reglugerðir varðandi merkingar og innihald. Leikföng skulu þrifin reglulega.

31. gr.

*Leikskólar og skólar.*

Í skólum skal vera aðstaða til aðhlynningar nemenda vegna skyndiveikinda. Skal þar vera að lágmarki legubekkur, stóll og handlaug. Þar sem heilsugæsla er starfrækt í skólum, skal hún fullnægja kröfum sem gerðar eru til lækningastofa.

Handlaug skal vera í kennslustofum í grunnskólum, þar sem við á. Í skólum skal vera handlaug í stofum þar sem börn matast sem og í sérkennslustofum þar sem verknám fer fram.

Sé mötuneyti starfrækt í skóla skal nemendum séð fyrir sérstakri aðstöðu til að matast.

Um heimavist gilda almenn ákvæði um íbúðarhúsnæði og gististaði eftir því sem við á.

Á leikskólum skal vera handlaug ætluð fullorðnum og skolvaskur. Í leikstofum þar sem börn matast jafnframt skal vera handlaug.

IX. KAFLI

**Snyrtistofur, sólbaðsstofur, húðflúrstofur og önnur sambærileg starfsemi.**

32. gr.

*Almenn ákvæði.*

Undir þessa grein fellur, m.a. hársnyrting, fótsnyrting, förðun, nudd, naglaásetning, leirvafning og önnur sambærileg starfsemi.

Ætla skal a.m.k. 5 m² gólfrými fyrir hvern aðgerðastól.

Ávallt skal hreinsa, sótthreinsa og dauðhreinsa tæki, áhöld og búnað eftir því sem við á með viðeigandi efnum og aðferðum. Nota skal einnota, dauðhreinsaðan búnað s.s. nálar þar sem því verður við komið. Hrein og sótthreinsuð og/eða dauðhreinsuð áhöld og búnaður skal notaður við hvern viðskiptavin. Margnota áhöld sem snerta eða fara í gegnum húð viðskiptavinar skulu dauðhreinsuð og pökkuð á viðurkenndan hátt. Skartgripir sem settir eru í nýgerð göt á húð, skulu vera dauðhreinsaðir og lausir við skaðleg efni. Þar sem gerðar eru hvers konar stungur á húð skal sérstök smitgát viðhöfð.

Dauðhreinsibúnaðinn skal athuga reglulega. Búnaðinn skal prófa með sporaprófum eða öðrum viðurkenndum aðferðum.

Nauðsynlegur búnaður og aðstaða, s.s. borð og skolvaskur, skal vera til staðar til þvotta og sótthreinsunar á áhöldum. Aðstaða til þrifa á áhöldum skal vera aðskilin því rými þar sem viðskiptavinum er sinnt. Handklæði, ábreiður eða tauhlífar skal þvo og geyma í lokuðum skápum eða ílátum.

Í vinnurými skal vera sérstök handlaug með fljótandi handsápu, gerlaeyði og einnota handþurrkum eða handþurrkum á rúllu. Á hársnyrtistofum skal vera sérstakur vaskur til hárþvotta og sérstakir vaskar til þvotta á áhöldum og blöndunarefna. Í aðgerðarými fótaaðgerðastofa skal vera handlaug og skolvaskur.

Baðaðstaða skal vera fyrir viðskiptavini þar sem við á.

33. gr.

*Sólbaðsstofur*

Á ljósastofum skal hengja upp á áberandi stað þær reglur sem gilda um notkun sólarlampa/ljósabekkja. Þar skal m.a. koma fram að einstaklingum yngri en 18 ára eru óheimil afnot af sólarlömpum, í öðrum tilgangi en læknisfræðilegum.

Ljósabekkir og sólarlampar skulu þannig staðsettir og varðir að aðrir en þeir sem nota bekkina verði ekki fyrir geislun. Hlífðargleraugu skulu vera aðgengileg fyrir viðskiptavini.

Starfsfólk rekstraraðila skal þrífa og sótthreinsa sólbekki og hlífðargleraugu eftir hverja notkun.

Baðaðstaða skal vera fyrir viðskiptavini.

Kröfum Geislavarna ríkisins um ljósabekki og ljósaperur, svo og upplýsingum og aðvörunum embættis landlæknis til viðskiptavina skal fylgt við reksturinn.

34. gr.

*Húðflúrstofur og stofur sem framkvæma*
*húðgötun, nálarstungur, fegrunarflúr og hvers konar húðrof.*

Rekstraraðila ber að afla vottorðs frá embætti landlæknis.

Óheimilt er að flúra, húðgata eða beita nálarstungu á einstakling undir 18 ára aldri. Engan má flúra, húðgata eða beita nálarstungu sem er undir áhrifum áfengis eða annarra vímuefna.

Viðskiptavinir skulu fá munnlegar og skriflegar upplýsingar um húðflúr, afnám húðflúrs og húðgötun. Upplýsingarnar skulu m.a. fela í sér fræðslu um varanlega breytingu á húð, mögulega sýkingarhættu, eftirmeðferð á flúraða eða gataða húðsvæðinu og hugsanleg ofnæmisviðbrögð. Upplýsa skal um hugsanleg ofnæmisviðbrögð af völdum nikkels.

Gæta skal ítrasta hreinlætis við starfið. Sá sem framkvæmir aðgerð skal þvo hendur sínar fyrir og eftir aðgerð. Hanskar skulu notaðir við húðflúrun og húðgötun. Handlaug skal vera til staðar sem eingöngu er notuð til handþvotta.

Rekstraraðilar skulu hengja upp á áberandi stað þær reglur sem gilda um starfsemina.

X. KAFLI

**Dvalarheimili og aðrar heilbrigðis- og meðferðarstofnanir.**

35. gr.

*Hreinlæti og smitgát.*

Nota skal hrein áhöld og búnað við hvern einstakling. Nota skal dauðhreinsuð tæki og áhöld í vefi fólks og einnota dauðhreinsaðan búnað, þar sem því verður við komið og viðhafa fyllstu smitgát.

Ávallt skal hreinsa tæki og búnað eins fljótt og auðið er og sótthreinsa hann eða dauðhreinsa eftir því sem við á með viðeigandi efnum og aðferðum. Menguð áhöld skal sótthreinsa eins fljótt og auðið er. Ílát undir blandað sótthreinsiefni skal vera með þéttu loki. Loftræsting skal vera góð þar sem notkun og blöndun fer fram.
Dauðhreinsibúnaðinn skal athuga reglulega, að lágmarki einu sinni á ári. Búnaðinn skal prófa með sporaprófum eða álíka viðurkenndum aðferðum. Niðurstöður sporaprófa skulu vera aðgengilegar eftiriltsaðila.

Dauðhreinsuð áhöld skal geyma í lokuðum umbúðum eða ílátum og haldið aðgreindum frá óhreinum áhöldum. Aðstaða til almennrar hreinsunar áhalda og dauðhreinsunar skal vera vel aðgreind. Heilbrigðisnefnd getur gert kröfu um sérstaka áhaldaþvottavél

Rými sem ætluð eru til aðgerða skulu vel aðgreind og þannig útbúin að ekki verði smithætta eða sýkingarhætta frá öðru rými.

Baðaðstaða skal vera fyrir viðskiptavini þar sem við á. Gott aðgengi að handlaugum og skolvaski skal vera við eða í vinnurými.

XI. KAFLI

**Fangelsi og aðrar vistarverur fanga.**

36. gr.

*Skammtímagæsla.*

Stærð klefa skal vera minnst 5 m². Fangi skal hafa aðgang að svefnbekk, teppi og baðaðstöðu.

Þrífa skal klefa eftir hverja notkun og sótthreinsa eftir þörfum.

37. gr.

*Gæsluvarðhald.*

Rúm skal vera minnst 2 m að lengd og 90 cm breitt með rúmfatageymslu. Fangi skal hafa sængurföt og teppi. Fataskápur, borð og stóll skulu vera í klefa. Í honum skal vera ruslafata og spegill (álþynna). Fangi skal hafa aðgang að baðaðstöðu.

Lýsing í klefa skal vera fullnægjandi. Jafnframt skal vera hægt að útiloka birtu frá gluggum.

38. gr.

*Afplánun.*

Ákvæði 37 gr. gilda og um húsnæði þar sem afplánun fer fram.

Fangar skulu hafa aðgang að sameiginlegu rými þar sem hægt er að neyta matar.

XII. KAFLI

**Íþróttamannvirki**

39. gr.

Undir þennan kafla falla íþróttamannvirki þar sem fram fer skipulögð starfsemi, s.s. íþróttahús, íþróttamiðstöðvar og íþróttavellir.

Starfsfólk rekstraraðila sem falla undir kafla þennan skal hafa sótt námskeið í skyndihjálp ásamt því að til staðar skal vera viðeigandi sjúkra- og skyndihjálparbúnaður.

Gestir skulu eiga greiðan aðgang að búningsherbergi með baðaðstöðu.

Innanhúss gervigrasvelli skal þrífa reglulega í samræmi við tilmæli heilbrigðisnefndar.

XIII. KAFLI

**Hundar, kettir og önnur dýr.**

40. gr.

*Almennt um gæludýr.*

Þeir sem halda gæludýr í mannvirkjum á íbúðarlóðum í þéttbýli eða á heimilum sínum þurfa ekki að sækja um heimild til heilbrigðisnefndar eða sveitarstjórnar nema ákvæði samþykkta viðkomandi sveitarfélags kveði á um annað. Að öðru leyti gilda ákvæði laga um fjöleignarhús.

Gæludýr skulu þannig haldin að ekki valdi hættu, hávaða, ónæði, óhollustu eða óþrifnaði.

41. gr.

*Hundar.*

Fyrirbyggja skal smit hjá mönnum af völdum bandorma og spóluorma í hundum.

Til hreinsunar hunda gegn bandormum og spóluormum skal nota ormalyf sem Lyfjastofnun hefur viðurkennt til þeirra nota.

Eiganda eða umráðamanni hunds sem er fjögurra mánaða eða eldri er skylt að láta ormahreinsa hund sinn árlega. Hann ber allan kostnað af hreinsun hundsins, nema að annað komi fram í samþykkt hlutaðeigandi sveitarfélags.

Þar sem búrekstur er skulu hundar ormahreinsaðir að liðinni aðalsláturtíð eða í síðasta lagi í desember ár hvert, nema að annað komi fram í samþykkt hlutaðeigandi sveitarfélags. Nýgotnar tíkur og 3 – 4 vikna hvolpar skulu spóluormahreinsaðir sérstaklega samkvæmt leiðbeiningum dýralæknis.

Hundeigandi skal framvísa vottorði um spóluormahreinsun við skráningu hundsins.

Ef ekki er kveðið á um annað í samþykkt viðkomandi sveitarfélags skal eigandi eða umráðamaður hunds geyma hreinsunarvottorð í þrjú ár og framvísa til eftirlitsaðila ef óskað er. Heilbrigðisnefnd getur í samráði við embætti yfirdýralæknis, heimilað að vottorð frá öðrum en dýralækni verði viðurkennd, ef sérstakar aðstæður krefjast þess.

Að öðru leyti gilda ákvæði samþykkta einstakra sveitarfélaga. Setji sveitarfélag sér samþykkt um hundahald skal í henni kveða á um hreinsun hunda, ábyrgðartryggingar og merkingu.

42. gr.

*Kettir.*

Fyrirbyggja skal smit hjá mönnum af völdum spóluorma í köttum.

Til ormahreinsunar katta gegn spóluormum skal nota ormalyf sem Lyfjastofnun hefur viðurkennt til þeirra nota.

Eiganda eða umráðamanni kattar sem er fjögurra mánaða eða eldri er skylt að láta ormahreinsa kött sinn árlega og ber hann allan kostnað af hreinsun hans, nema að annað komi fram í samþykkt hlutaðeigandi sveitarfélags.

Ef ekki er kveðið á um annað í samþykkt viðkomandi sveitarfélags skal eigandi eða umráðamaður kattar geyma hreinsunarvottorð í þrjú ár og framvísa því við eftirlitsaðila ef óskað er. Heilbrigðisnefnd getur, í samráði við embætti yfirdýralæknis, heimilað að vottorð frá öðrum en dýralækni verði viðurkennd, ef sérstakar aðstæður krefjast þess. Óheimilt er að halda ketti í fjöleignarhúsum ef kattahaldið sannanlega veldur eða viðheldur sjúkdómum hjá íbúum.

Að öðru leyti gilda ákvæði samþykkta einstakra sveitarfélaga. Setji sveitarfélag sér samþykkt um kattahald skal í henni kveða á um hreinsun katta, ábyrgðartryggingar og merkingu.

43. gr.

*Aðgangur dýra að mannvirkjum.*

Óheimilt er að hleypa hundum, köttum eða öðrum dýrum inn í eftirtalin húsrými eða lóðir, sbr. þó 2. mgr.:

Heilbrigðis- og meðferðarstofnanir, svo sem lækna- og tannlæknastofur, sjúkrahús, aðgerðastofur og sjúkraþjálfun
Skóla og leikvelli
Fangelsi
Íþróttastöðvar, íþróttahús, sund- og baðstaði og heilsuræktarstöðvar
Snyrtistofur, nuddstofur, sólbaðsstofur og húðflúrstofur
Samkomustaði, svo sem kirkjur, leikhús, tónleikasalir, söfn og kvikmyndahús
Gististaði í flokki II, III og IV samkvæmt lögum um veitingastaði, gististaði og skemmtanahald

Mötuneyti
Sumarbúðir fyrir börn
Almenningssamgöngutæki

Heimilt er þó að fara með gæludýr inn í íþróttamannvirki, heilbrigðisstofnanir, snyrtistofur og aðra starfsemi sé hún sérstaklega ætluð dýrum.

Heimilt er fólki með fötlun að hafa með sér hjálparhunda á gististaði, veitingastaði, í skóla, á snyrtistofur og hársnyrtistofur, heilbrigðisstofnanir, íþrótta- og baðstaði, fangelsi, verslunarmiðstöðvar og samkomuhús, enda sé viðkomandi einstaklingi ótvíræð nauðsyn að hjálparhundi. Hundurinn skal merktur sem hjálparhundur og viðkomandi skal hafa leyfi fyrir honum í samræmi við ákvæði í samþykktum einstakra sveitarfélaga.

Heimilt er eigendum eða rekstraraðilum veitingastaða, svo sem matsölustaða og kaffihúsa, að leyfa að komið sé með hunda og ketti inn í veitingasali veitingastaða að uppfylltum eftirfarandi skilyrðum:

1. Ætíð skal taka mið af hagsmunum gesta.
2. Auglýsa skal á áberandi hátt á húsnæðinu sjálfu, sem og á vef hlutaðeigandi fyrirtækis, að heimilt sé að koma með hunda og ketti inn á staðinn.
3. Tryggja skal að hundar og kettir séu einungis í veitingasölum veitingastaðar og ekki þar sem matvæli eru tilreidd, meðhöndluð eða geymd og skal farið að leiðbeiningum Matvælastofnunar um hunda og ketti á veitingastöðum.
4. Heilbrigðisnefnd getur sett ítarlegri ákvæði í starfsleyfi, m.a. um mat á áhættu.

Heimild skv. 4. mgr. gildir ekki þar sem mæting er ekki valfrjáls og á stöðum þar sem fólki er gert að sækja þjónustu. Þá gildir heimild þessi ekki sé aðstaða veitingastaðar að einhverju leyti sameiginleg með annarri starfsemi eða á stað þar sem óheimilt er að hleypa gæludýrum inn á.

Eigendur eða rekstraraðilar veitingastaða sem nýta sér heimild skv. 4. mgr. skulu, með sannarlegum hætti, tilkynna það til hlutaðeigandi heilbrigðisnefndar.

Eigendum eða rekstraraðilum veitingastaða sem ekki heimila að komið sé inn með hunda og ketti er heimilt að vísa frá viðskiptavinum með gæludýr.

Auk framangreinds er heilbrigðisnefnd heimilt, að fenginni beiðni hlutaðeigandi rekstraraðila, að veita leyfi til að halda hunda, ketti og önnur gæludýr á tilteknu svæði, tímabundið eða ótímabundið. Gefið skal út skriflegt leyfi þar um, sem m.a. kveður á um atriði tengd heilbrigði og hreinsun dýrsins, gildistíma leyfis, hvar dýrinu er heimilt að vera og þrif á húsnæði eða svæði.

 Dýr má ekki flytja í almennum farþegarýmum samgöngutækja. Þetta gildir þó ekki um hjálparhunda, sbr. 3. mgr. 43. gr.

Búpening má hvorki hafa í híbýlum manna né í öðrum húsum nema þeim sem til þess eru ætluð.

XIV. KAFLI

**Eftirlit og gjaldtaka.**

44. gr.

*Eftirlitsaðilar.*

Heilbrigðisnefnd ber ábyrgð á heilbrigðiseftirliti og framkvæmd þess.

Á varnarsvæðum ber utanríkisráðherra ábyrgð á heilbrigðiseftirliti og framkvæmd þess.

Eftirlitsaðili skal hafa eftirlit með atvinnurekstri sbr. viðauka I og II, til að tryggja að farið sé að skilyrðum fyrir viðkomandi starfsemi.

45. gr.

*Tíðni eftirlits.*

Tíðni eftirlits skal vera reglubundin og í samræmi við áhættumat. Á grundvelli eftirlitsáætlana gerir eftirlitsaðili reglulega áætlanir um reglubundið eftirlit með atvinnurekstri samkvæmt viðauka I og II um tíðni vettvangsheimsókna fyrir mismunandi starfsemi. Tímabilið milli tveggja vettvangsheimsókna skal byggjast á kerfisbundnu mati á áhættu viðkomandi starfsemi.

Eftirlitsaðila er heimilt að draga úr reglubundnu eftirliti með atvinnurekstri sem er með innra eftirlit með ákveðnum eftirlitsþáttum og eftirlitsaðili hefur samþykkt. Hafi starfsemi verið starfrækt samkvæmt ákvæðum laga, reglugerða og starfsleyfis og sé hollustuvernd fullnægjandi er eftirlitsaðila heimilt að draga úr reglubundnu eftirliti og lækkar þá eftirlitsgjald sem því nemur.

Fyrirvaralaust eða annað óvenjubundið eftirlit skal fara fram þegar aðstæður krefjast, svo sem vegna eftirfylgni, kvartana, óhappa, slysa, starfsemi utan hefðbundinna starfsstöðva, óreglulegrar starfsemi, rekstrar og athafna sem ekki eru starfsleyfis- eða skráningarskyld og þegar ástæða er til eftirlits með takmörkuðum þáttum starfseminnar.

46. gr.

*Umfang eftirlits.*

Eftirlitsaðila er heimill aðgangur til skoðunar og eftirlits, þar á meðal töku sýna og myndatöku, að öllum þeim stöðum sem reglugerð þessi, aðrar reglugerðir eins og við á hverju sinni og samþykktir sveitarfélaga ná yfir og er eftirlitsaðila heimilt að leita aðstoðar lögreglu ef með þarf.

Heilbrigðiseftirlit nær m.a. til skoðunar á húsnæði rekstraraðila, búnaði og umhverfi, töku sýna og skoðunar á skráðu og skjalfestu efni. Þá nær heilbrigðiseftirlit til eftirlits með meðferð, notkun og merkingum efna í starfsleyfis- eða skráningarskyldri hollustuháttastarfsemi, fræðslu, samráðs stofnana, úrvinnslu gagna, öryggisþátta og athafna einstaklinga eftir því sem við á. Eftirlitið felst jafnframt í því að framfylgja ákvæðum laga, reglugerða og starfsleyfa, sem heilbrigðisnefnd er falið.

Eftirlitsskyldum aðilum er skylt að veita allar upplýsingar sem nauðsynlegar eru vegna eftirlits með framkvæmd reglugerðar þessarar, annarra reglugerða eins og við á hverju sinni og samþykktum sveitarfélaga og ber þeim endurgjaldslaust að afhenda sýni sem talin eru nauðsynleg vegna eftirlits.

Eftirlit skal að jafnaði framkvæmt í viðurvist fulltrúa rekstraraðila nema aðstæður krefjist annars. Eftir hverja vettvangsheimsókn skal eftirlitsaðili taka saman skýrslu með lýsingu á því sem fram kom og skiptir máli varðandi það hvort starfsemin sé í samræmi við starfsleyfisskilyrðin og niðurstöðum um hvort frekari aðgerðir eru nauðsynlegar. Skýrslan skal gerð aðgengileg á vefsvæði eftirlitsaðila eftir að rekstraraðili hefur fengið tækifæri til að koma að athugasemdum og brugðist hefur verið við þeim. Athugasemdirnar skulu eftir atvikum birtar með skýrslunni.

Telji eftirlitsaðili, að liðnum þeim fresti, að ekki sé fylgt ákvæðum laga, reglugerða eða starfsleyfa getur eftirlitsaðili gripið til þvingunarúrræða, sbr. XVI. kafla.

47. gr.

*Skráning og yfirlit um framkvæmd eftirlits*

Heilbrigðisnefnd ber að halda skrá um eftirlitsskylda starfsemi og skal a.m.k. skrá eftirtalin atriði:

1. Þau starfsleyfi sem í gildi eru og þá starfsemi sem háð er skráningarskyldu og eftirlitsaðili hefur eftirlit með,
2. staðsetningu starfsstöðvar,
3. fastanúmer starfsstöðvar,
4. nafn, lögheimili og kennitölu rekstraraðila,
5. niðurstöður einstakra þátta eftirlits,
6. til hvaða úrræða hefur verið gripið ef ekki hefur verið farið að ákvæðum laga og reglugerða eða skilyrðum skráningar og starfsleyfa,
7. kvartanir sem borist hafa vegna viðkomandi starfsemi,
8. önnur skyld atriði.

Heilbrigðisnefnd skal fyrir 1. mars ár hvert skila til Umhverfisstofnunar yfirliti yfir framkvæmd og niðurstöður eftirlits á því formi sem stofnunin óskar eftir.

48. gr.

*Gjaldtaka.*

Um gjaldtöku fyrir skráningu, starfsleyfi og eftirlit fer samkvæmt ákvæðum laga um hollustuhætti og mengunarvarnir.

XV. KAFLI

**Valdsvið, þvingunarúrræði og undanþágur.**

49. gr.

*Frávik.*

Ef frávik verða frá þeim skilyrðum sem um viðkomandi starfsemi gilda skal eftirlitsaðili krefja rekstraraðila um að gera hverjar þær viðeigandi viðbótarráðstafanir sem eftirlitsaðili telur nauðsynlegar til að koma reglufylgni á aftur.

50. gr.

*Valdsvið og þvingunarúrræði.*

Til að knýja á um framkvæmd ráðstöfunar samkvæmt lögum um hollustuhætti og mengunarvarnir, reglugerðum settum samkvæmt þeim, samþykktum sveitarfélaga eða eigin fyrirmælum eftirlitsaðila getur eftirlitsaðili beitt ákvæðum XVII. kafla laga um hollustuhætti og mengunarvarnir.

Hámark dagsekta skv. 61. gr. laga um hollustuhætti og mengunarvarnir skal vera 500.000 kr. á dag.

51. gr.

*Undanþágur.*

Ráðherra er heimilt að fenginni umsögn heilbrigðisnefndar og Umhverfisstofnunar að veita undanþágu frá einstökum ákvæðum reglugerðarinnar.

XVI. KAFLI

**Viðurlög.**

52. gr.

Brot gegn ákvæðum reglugerðar þessarar og samþykktum sveitarfélaga varða sektum hvort sem þau eru framin af ásetningi eða stórfelldu gáleysi. Sé um stórfelld eða ítrekuð ásetningsbrot að ræða skulu þau að auki varða fangelsi allt að fjórum árum.

Tilraun til brota og hlutdeild í brotum samkvæmt reglugerð þessari eru refsiverð eftir því sem segir í almennum hegningarlögum.

53. gr.

Sektir má ákvarða lögaðila þótt sök verði ekki sönnuð á fyrirsvarsmenn eða starfsmenn hans eða aðra þá einstaklinga sem í þágu hans starfa, enda hafi brotið orðið eða getað orðið til hagsbóta fyrir lögaðilann. Þó skal lögaðili ekki sæta refsingu ef um óhapp er að ræða. Einnig má, með sama skilorði, gera lögaðila sekt ef fyrirsvarsmenn eða starfsmenn hans eða aðrir einstaklingar sem í þágu hans starfa hafa gerst sekir um brot.

XVII. KAFLI

**Málsmeðferð og úrskurðir.**

54. gr.

*Úrskurðarnefnd.*

Rísi ágreiningur um framkvæmd reglugerðarinnar, heilbrigðissamþykkta sveitarfélaga um heilbrigðiseftirlit eða um ákvarðanir yfirvalda sem tengjast því er heimilt að vísa málinu til úrskurðarnefndar, sbr. 65 gr. laga nr. 7/1998 um hollustuhætti og mengunarvarnir. Þetta gildir þó ekki í þeim tilvikum þegar umhverfis- og auðlindaráðherra fer með úrskurðarvald, sbr. 66. gr. sömu laga og 71. gr. reglugerðar þessarar.

Úrskurðir nefndarinnar eru fullnaðarúrskurðir innan stjórnsýslunnar.

55. gr.

*Ágreiningur stjórnvalda.*

Rísi ágreiningur milli heilbrigðisnefndar og sveitarstjórna um framkvæmd reglugerðarinnar eða heilbrigðissamþykkta sveitarfélaga skal vísa málinu til fullnaðarúrskurðar ráðherra. Sama gildir um ágreining milli Umhverfisstofnunar og heilbrigðisnefnda, sbr. 66. gr. laga nr. 7/1998 um hollustuhætti og mengunarvarnir.

XVIII. KAFLI

**Lagastoð, gildistaka o.fl.**

56. gr.

Reglugerð þessi er sett samkvæmt ákvæðum 4. gr. laga nr. 7/1998, um hollustuhætti og mengunarvarnir, með síðari breytingum,

Reglugerðin öðlast gildi við birtingu. Á sama tíma fellur brott núgildandi reglugerð um hollustuhætti nr. 941/2002.

VIÐAUKI I

**Starfsleyfisskyld starfsemi.**

Akstursíþróttasvæði

Almenningssamgöngutæki
Baðstaðir í náttúrunni (1. og 2. flokkur)
Baðstofur og gufubaðstofur

Dagdvöl

Daggæsla dagforeldra með sex börn eða fleiri

Dvalarheimili
Dýragarðar og umfangsmiklar dýrasýningar

Dýragæsla
Dýralæknastofur
Dýraspítalar
Fangelsi og fangagæsla

Fjallaskálar, nema sæluhús
Fótaaðgerðarstofur

Frístundabyggð

Frístundaheimili og önnur félagsaðstaða og dægradvöl

Gistiskýli
Gististaðir
Gæsluvellir
Heilbrigðisþjónusta

Heilsugæslustöðvar

Heilsuræktarstöðvar

Heimili og stofnanir fyrir börn og unglinga með sex börn eða fleiri
Húðflúrstofur, húðgötun, húðrof og fegrunarflúr
Íþróttamannvirki

Leikskólar

Leiksvæði
Læknastofur
Nálastungustofur
Sambýli þar sem veitt er þjónusta allan sólarhringinn
Samgöngumiðstöðvar
Samkomustaðir
Sjúkrahús

Sjúkraþjálfun

Skemmtigarðar
Skipulögð afþreyingarþjónusta

Skólar og kennslustaðir fyrir börn eða 6 eða fleiri fullorðna

Snyrtistofur
Starfsmannabúðir
Sund- og baðstaðir
Tannlæknastofur
Tannsmiðir sem taka á móti viðskiptavinum

Tjald-, smáhýsa- og hjólhýsasvæði
Útihátíðir
Veitingastaðir
Verslunarmiðstöðvar
Verslun með fegrunar- og snyrtiefni
Verslun með vörur sem innihalda hættuleg efni og eiturefni

Önnur sambærileg starfsemi sem að mati Umhverfisstofnunar skal vera starfsleyfisskyld.

VIÐAUKI II

**Skráningarskyld starfsemi.**

Almenningssalerni

Dýrasnyrtistofur

Garðaúðun

Gæludýraverslanir

Hársnyrtistofur

Hnykkjarar (kírópraktorar)

Íþróttavellir án þjónustuhúss

Meindýravarnir

Nuddstofur

Sólbaðsstofur

Starfsmannabústaðir

Önnur sambærileg starfsemi sem að mati Umhverfisstofnunar skal vera skráningarskyld.

VIÐAUKI III

**Snyrtingar.**

**Fangelsi og vistarverur fanga.**

Fangar skulu hafa aðgengi að snyrtingu.

Aldrei skulu fleiri en 10 fangar nota sömu snyrtingu.

**Fjallaskálar.**

Fjallaskálar skulu hafa viðunandi salernis- og snyrtiaðstöðu, sem samþykkt er af heilbrigðisnefnd.

**Frístundahús.**

Í frístundahúsum sem ætluð eru til útleigu skal vera fullbúin snyrting með baðaðstöðu eða aðgangur að sérstöku húsi með snyrtingu og baðaðstöðu.

**Gistiskýli.**

Að minnsta kosti eitt salerni skal vera fyrir hverja 10 einstaklinga.

**Gististaðir.**

Ekki skulu vera fleiri en 10 viðskiptavinir um fullbúna snyrtingu.

**Heilbrigðisþjónusta**

Gestir skulu hafa aðgengi að fullbúinni snyrtingu með aðgengi fyrir fólk með fötlun. Aldrei skulu fleiri en 25 gestir vera um hverja snyrtingu.

Hjúkrunar- og dvalarheimili skulu hafa fullbúna baðaðstöðu og fullbúna snyrtingu enda sé ekki fullbúin baðaðstaða og fullbúin snyrting inn af hverju íbúðarherbergi. Skulu aldrei vera fleiri en 10 heimilismenn um baðaðstöðu með búningsklefa og fullbúna snyrtingu. Handlaug skal vera í herbergjum sé snyrting ekki inn af því.

**Heimili, stofnanir og leiksvæði fyrir börn.**

Fullbúin snyrting og baðaðstaða skal vera til staðar. Eitt bað skal vera til staðar fyrir 10 börn, þegar um er að ræða hóp barna í sumarbúðum eða sambærilega starfsemi.

**Íþróttamannvirki**

Gestir skulu hafa greiðan aðgang að fullbúinni snyrtingu með aðgengi fyrir fólk með fötlun.

**Samgöngumiðstöðvar.**

Gestir samgöngumiðstöðva skulu hafa aðgang að fullbúinni snyrtingu.

**Snyrtistofur, nuddstofur, húðflúrstofur og önnur sambærileg starfsemi.**

Aldrei skulu fleiri en 25 gestir vera um hverja snyrtingu.

**Starfsmannabústaðir og starfsmannabúðir.**

Þar skal vera a.m.k. eitt salerni fyrir hverja 10 íbúa.

**Tjald-, smáhýsa- og hjólhýsasvæði**

Fyrir 25 gesti skal vera ein fullbúin snyrting þar sem tekið er tillit til þarfa fólks með fötlun. Fyrir 26-100 gesti skulu vera tvö salerni og tekið tillit til þarfa fólks með fötlun a.m.k. varðandi annað salernið. Fyrir hverja 50 gesti umfram 100 skal vera eitt salerni. Þvagstæði geta komið að 1/3 hluta fyrir salerni karla. Fjöldi handlauga skal vera í samræmi við fjölda salerna.

**Útihátíðir.**

Á mótssvæðum og útihátíðum skal fjöldi fullbúinna snyrtinga ekki vera færri en fjórar, þar af ein ætluð fólki með fötlun. Fyrir hverja 200 gesti umfram 200 skal vera eitt salerni til viðbótar. Þvagstæði geta komið að 1/3 hluta fyrir salerni karla. Fjöldi handlauga skal vera í samræmi við fjölda salerna. Salerni skulu eftir atvikum dreifð um útihátíðarsvæði.

**Veitingastaðir.**

Heilbrigðisnefnd metur hvort skylda eigi veitingastaði sem selja skyndibita til að setja upp salerni fyrir viðskiptavini

1. Leikvallatæki – Skoðunarhandbók: <https://ust.is/library/Skrar/utgefid-efni/Annad/handb%C3%B3k%20um%20leikvallat%C3%A6ki%202011.pdf>
Öryggisvísir leiksvæða: <https://www.ust.is/library/Skrar/Atvinnulif/Hollustuhaettir/oryggisvisir_2004.pdf> [↑](#footnote-ref-1)
2. [↑](#endnote-ref-1)